2023 7 28
LT
Europos Sąjungos oficialusis leidinys
C 267/21 2023 m. vasario 2 d., ketvirtadienis
20. palankiai vertina ES remiamą ES ir Ukrainos telekomunikacijų bendrovių susitarimą dėl tarptinklinio ryšio savo šalies kainomis, kuris naudingas Ukrainos pabėgėliams, ir palankiai vertina jo pratęsimą; ragina Ukrainos telekomunikacijų rinką integruoti į ES telekomunikacijų rinką; 21. ragina Komisiją ir valstybes nares stiprinti strateginę komunikaciją ir teikti atitinkamą informaciją apie abipusę plėtros naudą ir galimybes tiek Ukrainoje, tiek valstybėse narėse, siekiant toliau didinti paramą ir gerinti supratimą apie stojimo procesą; ragina Komisiją ir valstybes nares didinti ES finansavimo ir jo apčiuopiamų rezultatų Ukrainoje matomumą; labai ragina užtikrinti, kad Ukrainos pilietinė visuomenė ir ES atliktų aktyvų vaidmenį įgyvendinant šiuos tikslus; 22. palankiai vertina aktyvų Ukrainos dalyvavimą ES Rytų partnerystės iniciatyvoje ir ragina toliau stiprinti šią politinę iniciatyvą kaip svarbią regioninio bendradarbiavimo ir šalių partnerių, siekiančių glaudesnio bendradarbiavimo su ES arba narystės ES, keitimosi patirtimi reformų srityje platformą; 23. ragina ES institucijas suteikti daugiau galimybių Ukrainos pareigūnams dalyvauti ES institucijų darbe ir jį stebėti; ragina rengti dvišalius valstybių narių ir Ukrainos parlamentinius susitikimus; ragina ES ir jos valstybes nares toliau sudaryti švietimo galimybes, be kita ko, Ukrainos jaunimui, valstybės tarnautojams ir diplomatams; ragina pradėti Rytų partnerystės viešojo administravimo akademijos įsteigimo procedūras; 24. ragina valstybes nares kuo greičiau patvirtinti 10-ąjį sankcijų Rusijai paketą bei aktyviai teikti pasiūlymus dėl tolesnio sankcijų plėtojimo įtraukiant naujus sektorius ir asmenis; primygtinai ragina visas valstybes nares toliau rodyti vienybę Rusijos karo prieš Ukrainą akivaizdoje; ragina visus partnerius, ypač ES šalis kandidates ir potencialias šalis kandidates, suderinti savo veiksmus su sankcijų paketais; 25. ragina išplėsti asmenų ir įmonių, kuriems taikomos sankcijos, sąrašą, kad į jį būtų įtrauktos Rusijos bendrovės, vis dar veikiančios ES rinkose, pvz., bendrovės „Lukoil“ ir „Rosatom“, ir asmenys, susiję su priverstiniu deportavimu, neteisėtu Rusijos pilietinių aktyvistų ir politinės opozicijos narių įkalinimu, neteisėtais „referendumais“ Luhanske, Chersone, Zaporižioje ir Donecke, neteisėtais „rinkimais“ Kryme ir Sevastopolyje, taip pat visi Valstybės Dūmos partijų nariai, einantys pareigas išrinktuose parlamentuose visais lygmenimis, įskaitant regionų ir savivaldybių lygmenis, ir Rusijos propagandinės žiniasklaidos priemonių atstovai, skleidžiantys prieš Ukrainą nukreiptą ir karą palaikantį požiūrį; ragina Tarybą išplėsti asmenų, kuriems taikomos sankcijos, sąrašą ir įtraukti asmenis iš Aleksejaus Navalno Kovos su korupcija fondo pasiūlyto sąrašo; kartu primygtinai ragina Ukrainą priimti vadinamąjį Ukrainos Magnitskio aktą; ragina uždrausti tiesiogiai ar netiesiogiai importuoti, pirkti ar perduoti neapdorotus arba apdorotus deimantus iš Rusijos Federacijos; 26. dar kartą ragina nedelsiant įvesti visišką iškastinio kuro ir urano importo iš Rusijos embargą ir visiškai atsisakyti dujotiekių „Nord Stream 1“ ir „Nord Stream 2“, kad V. Putino karo mašina nebebūtų finansuojama ES pinigais; ragina sugriežtinti Baltarusijai taikomas ribojamąsias priemones; primygtinai ragina Tarybą, bendradarbiaujant su tarptautiniais partneriais, sumažinti viršutinę kainos ribą, taikomą naftai, kurios kilmės šalis yra Rusija arba kuri eksportuojama iš Rusijos; 27. ragina Komisiją ir ES priežiūros institucijas atidžiai stebėti, ar valstybės narės veiksmingai ir visapusiškai įgyvendina visas ES sankcijas, ir kovoti su bet kokia vengimo praktika, be kita ko, pašalinti esamas spragas; smerkia trečiąsias šalis, kurios padėjo Rusijai ir Baltarusijai išvengti nustatytų sankcijų, ir prašo Komisijos ir valstybių narių apsvarstyti galimybę imtis priemonių prieš tas trečiąsias šalis; 28. smerkia neseniai priimtą Tarptautinio olimpinio komiteto sprendimą leisti Rusijos ir Baltarusijos sportininkams 2024 m. Paryžiaus olimpinių žaidynių atrankos varžybose varžytis su neutralia vėliava, kuris prieštarauja įvairiapusiškai tų šalių izoliacijai ir kurį abu režimai panaudos savo propagandos tikslais; 29. dar kartą ragina ES ir jos valstybes nares stiprinti tarptautinę Rusijos Federacijos izoliaciją, be kita ko, kiek tai susiję su jos naryste tarptautinėse organizacijose ir organuose, susilaikyti nuo bet kokių oficialių renginių organizavimo Rusijos Federacijos teritorijoje, sumažinant diplomatinių santykių su Maskva lygį; 30. smerkia neteisėtą Rusijos vykdomą Ukrainos Zaporižios atominės elektrinės okupaciją ir pritaria pasiūlymui aplink šią elektrinę sukurti apsauginę branduolinės saugos ir saugumo zoną, kaip pasiūlė Tarptautinė atominės energijos agentūra, siekiant sumažinti branduolinio ar radiologinio incidento riziką;